A BIZOTTSÁG 147/2007/EK RENDELETE
(2007. február 15.)
egyes halállományok esetében a 2007 és 2012 közötti időszakra vonatkozóan megállapított kvótáknak a halászati erőforrások közös halászati politika alapján történő védelméről és fenntartható kiaknázásáról szóló 2371/2002/EK tanácsi rendelet 23. cikkének (4) bekezdése alapján történő kiigazításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendeletre (1) és különösen annak 23. cikke (4) bekezdésére,
mivel:
(1)
A Tanács az általa elfogadott rendeletekben (2) a 2001., 2002., 2003., 2004. és 2005. évre vonatkozóan rögzítette az egyes halállományokra és halállománycsoportokra vonatkozó, halfogási korlátozások alá tartozó vizeken tartózkodó közösségi hajókon és a közösségi vizeken alkalmazandó halászati lehetőségeket és kapcsolódó feltételeket.
(2)
Az Egyesült Királyságban 2005-ben és 2006-ban elvégzett nemzeti vizsgálatok után az Egyesült Királyság és Írország tájékoztatta a Bizottságot, hogy a makrélafogások (Egyesült Királyság és Írország) és heringfogások (Egyesült Királyság) tekintetében egyes övezetekben a 2001 és 2004 közötti időszak során túllépték a számukra kiosztott halászati lehetőségeket.
(3)
2006-ban, a 847/96/EK tanácsi rendelet (3) alapján egyes halállományokra vonatkozó 2006. évi kvóták kiigazításáról szóló rendelet (4) közzétételét követően, az Egyesült Királyság ismét értesítette a Bizottságot, hogy 2005-ben további, kvótán felüli makrélamennyiséget halászott le.
(4)
A 2371/2002/EK tanácsi rendelet 23. cikkének (4) bekezdése meghatározza, hogy a Bizottság, ha megállapítja, hogy a tagállam túllépte a számára kiosztott halászati lehetőségeket, levonást hajt végre a tagállam jövőbeli halászati lehetőségeiből.
(5)
A 2371/2002/EK rendelet 2. cikkével összhangban a közös halászati politika fenntartható gazdasági, környezeti és társadalmi feltételekkel biztosítja az élő vízi erőforrások kiaknázását.
(6)
Tekintettel arra, hogy a túlhalászás több évet fog át, valamint figyelemmel az érintett tagállamok halászati ágazatának gazdasági és társadalmi körülményeire és az említett ágazatokat ért negatív hatások szükséges enyhítésére, a kvótán felül halászott mennyiséget egy évnél hosszabb időszak alatt le kell vonni.
(7)
A makrélára vonatkozó kvóta esetében 2001 és 2004 között csökkenő tendenciát jegyeztek fel. A levonások hatására esetleg kialakuló aránytalanságok elkerülése érdekében, a 2001 és 2004 között túlhalászott mennyiségek tekintetében korrekciós tényezőt kell alkalmazni a makrélára vonatkozó kvótából levonandó mennyiség meghatározásánál.
(8)
Az Egyesült Királyság által 2005-ben kvótán felül halászott makréla mennyiségét le kell vonni az Egyesült Királyság 2007-es kvótájából.
(9)
A levonások rendszere összeegyeztethető lesz a tudományos szakvéleménnyel, mivel a makrélára és a heringre vonatkozó teljes kifogható mennyiség az elkövetkező években olyan tudományos szakvélemény alapján kerül meghatározásra, amelyben figyelembe veszik a csökkentett kvóták miatt megváltozott fogásokat.
(10)
A korrekciós tényező megegyezik a makrélára vonatkozó, a 2001-2004. évekre megállapított teljes kifogható mennyiség átlagának százalékában kifejezett 2006. évi teljes kifogható mennyiséggel.
(11)
Ezen túlmenően a kedvezőtlen társadalmi és gazdasági következmények elkerülése érdekében az egy adott évben levonható mennyiség nem haladhatja meg az éves kvóta egy meghatározott százalékát. Ezt helyénvalónak látszik 15 %-ban rögzíteni.
(12)
Abban az esetben, ha az egy adott évben levont mennyiség meghaladja az éves kvóta 15 %-át, a levonás érvényességi idejét meg kell hosszabbítani úgy, hogy a mennyiség 15 % vagy annál alacsonyabb legyen.
(13)
Figyelembe kell venni az érintett tagállamok azon kérését, hogy a kisebb mennyiségeket a 2007-es kvótából, és ne az azt követő, a 2008-2012. évekre vonatkozó kvótákból vonják le.
(14)
A halászati és akvakultúra-ágazati bizottság nem nyilvánított véleményt a bizottság elnöke által megállapított határidőn belül,
ELFOGADTA EZT A RENDELETET:
1. cikk
Az Írország és az Egyesült Királyság számára a 2007-2012 közötti időszak tekintetében makrélára (Scomber scombrus) és heringre (Clupea harengus) vonatkozóan kiosztott éves kvótákat az I. és II. mellékletnek megfelelően csökkenteni kell.
2. cikk
A levont mennyiség éves szinten nem haladhatja meg az éves kvóta 15 %-át.
3. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. február 15-én.